**Henry Hoyle Howorth**, nado en Lisboa o 1 de xullo de 1842 e finado en Londres o 15 de xullo de 1923, foi un político conservador británico e avogado, coñecido tamén pola súa dedicación como afeccionado á historiografía, a xeoloxía e a numismática.

Traxectoria
-----------

Howorth naceu en Lisboa, fillo único de Henry Howorth, que exercía nesa cidade como comerciante, e da súa esposa Elizabeth. Ao pouco de nacer marchou para Inglaterra coa súa nai, logo do falecemento do seu pai. Alí estudou o seu ensino secundario na *Rossall School*, en Lancashire, e posteriormente cursou estudos superiores de Dereito.

Colexiouse como avogado en Londres en 1867, no *Inner Temple*, e exerceu a avogacía no *Northern Circuit*.

No aspecto político, Howorth defendía o unionismo británico, e en 1886 foi elixido membro do Parlamento Británico do Partido Conservador, pola circunscrición de Salford Sur, Manchester. Posteriormente resultou reelixido en 1892 e 1895, e finalmente retirouse dos Comúns nas eleccións xerais de 1900.

Ademais do dereito e a política, Howorth interesouse profundamente por temas tan diversos como a arqueoloxía, a historia, a numismática e a etnografía. Foi un escritor prolífico sobre estas áreas e colaborou con diversos artigos en revistas especializadas do seu tempo.

En 1892 foi nomeado Cabaleiro do Imperio Indio, en recoñecemento aos seus traballos sobre a historia e etnografía de Asia. En 1893 foi elixido membro da *Royal Society*, cunha considerable oposición por carecer de educación científica regrada. Posteriormente foi nomeado bibliotecario honorario do *Chetham's College*, de Manchester, e administrador do Museo Británico.

Tamén foi membro da *Chetham Society* —de cuxo consello formou parte entre 1877 e 1900, e da *Manchester Literary and Philosophical Society*. Entre 1908 e 1914 foi o presidente da *Royal Numismatic Society*, de Londres.

Howorth era polemista e expuña adoito as súas opinións na páxina de cartas de *The Times*, ás veces baixo o pseudónimo de *A Manchester Conservative* ("Un conservador de Manchester").

Ao longo da súa vida, Howorth foi compondo unha importante colección de arte. En 1875 dooulle á *National Gallery* de Londres a pintura *Interior dunha igrexa*, de Van Bassen. En 1922, logo do falecemento da súa esposa, fixo unha doazón doutras cinco pinturas, entre elas a *Natividade* de Masaccio. Nun cartel situado na entrada da *National Gallery* figura o seu nome como un dos principais benefactores.

En 1869 casou con Katherine Brierley, con quen tivo tres fillos. A súa esposa faleceu en 1921, e el o 15 de xullo de 1923, aos 81 anos. Foi soterrado no cemiterio de Putney Vale, no Suroeste de Londres.

O pensamento de Howorth
-----------------------

Henry Hoyle Howorth rexeitou o uniformismo de James Hutton e Charles Lyell. Atacou a teoría da idade de xeo no seu libro *The Mammoth and the Flood* (1887). Defendeu unha forma de neodiluvialismo, segundo a cal as inundacións catastróficas devastaran grandes zonas da Terra.

Non cría nun diluvio universal e consideraba que o diluvio bíblico era só un dos moitos mitos de diluvio que apoiaban a súa teoría. Utilizou probas xeolóxicas para apoiar a sú teoría en *The Glacial Nightmare and the Flood* (1893). En 1905 escribiu outro libro, *Ice or Water*, no que intentou refutar en detalle a teoría glaciaria, mais os seus postulados non convenceron os xeólogos profesionais.

Publicacións
------------

Howorth, H. H. (1917). *The golden days of the early English church. Volume 1.*
Estas son os traballos monográficos máis salientables publicados por Henry Hoyle Howorth ao longo da súa traxectoria:

* (1876-1888). *History of the Mongols from the 9th to the 19th Century* (4 volumes). Longmans, Green and Co. Londres.
	+ (1876). *I. The Mongols proper and the Kalmuks*.
	+ (1880). *II: The socalled Tartars of Russia and Central Asia: Division I* *- Division II.*
	+ (1888). *III: The Mongols of Persia*.
	+ (1927). *IV: Supplement and Indices*.
* (1886). *The Philosophic Tramp*. John Heywood, Londres.
* (1887). *The Mammoth and the Flood*. Gilbert and Rivington, Londres.
* (1892-1893). *The Glacial Nightmare and the Flood. Vol. I* (1892) - *Vol. II* (1893). Sampson Low, Londres.
* (1905). *Ice or Water. Vol. I -* *Vol. II.* Longmans, Green and Co. Londres.
* (1912). *Saint Gregory the Great*. John Murray, Londres.
* (1913). *Saint Augustine of Canterbury*. John Murray, Londres.
* (1917). *The Golden days of the early English Church. Vol. I -* *Vol. II* - *Vol. III*. John Murray, Londres.
* (1918). *"Harald Fairhair" and his Ancestors*. Viking Society, Londres

Notas
-----

1. ↑  *Vaniti Fair*. 11 de xuño de 1895.
2. 1 2 3 4 5 6 7  "Sir Henry Hoyle Howorth K.C.I.E. D.C.L. F.R.S. F.S.A. (1842-1923)". En Barry, T. (2016). Páxinas 89-91.
3. 1 2 3 4 5 6 7  "Sir Henry Howorth, A Life of Wide Interests, Politics, Science, and Art". En *The Times*. 17 de xullo de 1923. Páxina 14.
4. 1 2  Hull, E. (1923). Páxina 411.
5. ↑  Hull, E. (1923). Páxina 412.
6. ↑  *The Chetham Society: Officers and Council, 1843-2013*. Páxina 7. The Chetham Society.
7. ↑  "Presidents of the Society". *The Royal Numismatic Society*.
8. ↑  "Sir Henry H. Howorth, K.C.I.E. F.R.S". En *Nature*, 112 (1923). Páxinas 112, 171-172.
9. 1 2  Kruger, T. (2013). *Discovering the Ice Ages: International Reception and Consequences for a Historical Understanding of Climate*. Brill. Páxinas 282-283. ISBN 978-9004241695

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Henry Hoyle Howorth Modificar a ligazón no Wikidata*** |

### Bibliografía

* Hull, E. (1923). "Obituary: Sir Henry Hoyle Howorth". En *Viking Society for Northern Research*. Vol. 9. Páxinas 411-413.
* Barry, T. (2016). "The Howorth and the Ellicot Families". Páxinas 77-101.The British Historical Society of Portugal.

### Ligazóns externas

* Intervencións de Henry Hoyle Howorth no Parlamento Británico


|  |  |  |
| --- | --- | --- |
| Predecesor:**John Evans** | **Presidente da *Royal Numismatic Society***1908 - 1914 | Sucesor:**Arthur Evans** |

* Portal:Historia
* Portal:Reino Unido

|  |  |
| --- | --- |
| Control de autoridades | 
* Wd: Q2497255
* WorldCat
* VIAF: 242445492
* BMT: 71975
* BNF: 124537700
* CiNii: DA05933369
* FAST: 1478830
* GND: 1055129073
* ISNI: 0000 0003 6933 3113
* LCCN: n87833034
* NLA: 35042876
* NPG: mp02301
* NTA: 072338369
* OL: OL6926522A
* openMLOL: 144829
* SNAC: w68d0f2q
* SUDOC: 067052428

 |